Brad Pitt og F1 lander på Apple TV til december

Brad Pitt rykker ind i stuen – og han har hele Formel 1-cirkuset med sig. Den højspændte racerfilm F1: The Movie, der tidligere på året bragede gennem biograferne og blev den største film i Apples historie, får premiere på Apple TV – der hidtil har heddet Apple TV+ – den 12. december.

Filmen, der er instrueret af Top Gun: Maverick-instruktøren Joseph Kosinski, følger Brad Pitt som en tidligere Formel 1-stjerne, der vender tilbage fra pension for at hjælpe et nødlidende hold – og en ung, håbefuld kører – tilbage på podiet. Damson Idris, Kerry Condon og Tobias Menzies er med på holdet, mens Lewis Hamilton – ja, den Lewis Hamilton – har været med som producer for at sikre, at det hele føles så tæt på virkeligheden som muligt.

F1 fik premiere i biograferne i juni og indtjente svimlende 629 millioner dollars på verdensplan. Det gør den ikke bare til Brad Pitts største filmsucces nogensinde, men også Apples største filmproduktion til dato – og et kærkomment comeback for selskabet efter mere blandede resultater med Napoleon og Killers of the Flower Moon.

Filmen blev rost for sin realistiske fart og sit lyddesign, der drønede gennem Imax-salene som en ægte Grand Prix-weekend. Variety kaldte den ”en film så brændstofpumpet med stjernestøv, action og charme, at man næsten kan lugte dækrøgen”.

Se traileren til F1 her.

Nyt navn – og hovedbrud

Samtidig med nyheden om F1’s streamingdebut har Apple i al stilhed droppet det lille “+” i navnet på sin streamingtjeneste. Apple TV+ hedder nu blot Apple TV – og det har allerede skabt en del forvirring.

For navnet “Apple TV” bruges i forvejen både om Apples tv-boks og den app, man streamer fra. Nu dækker det altså også selve tjenesten, hvor film og serier ligger. Ifølge Apple skal navneskiftet give en “ny og levende identitet”, men for mange brugere gør det snarere det modsatte: det bliver stadig sværere at finde ud af, hvad der er hvad.

Apple forklarer, at ændringen følger den måde, folk allerede talte om tjenesten på – de fleste sagde bare “Apple TV” i forvejen.

Brad Pitt og F1 lander på Apple TV til december